*Izstrādāti: 21.10.2021*

*Precizēti: 26.10.2021*

**Ieteikumi studiju procesa organizēšanai augstskolās un koledžās mājsēdes laikā**

Šie ieteikumi ir izstrādāti balstoties uz 2021. gada 8. oktobra Ministru kabineta rīkojumu Nr. 720 "Par ārkārtējās situācijas izsludināšanu" (mājsēde no 2021. gada 21. oktobra līdz 2021. gada 15. novembrim, turpmāk – MK rīkojums). Ņemot vērā epidemioloģisko apstākļu mainību, **lūdzam sekot līdzi valdības lēmumiem un izmaiņām normatīvajā regulējumā** saistībā ar valstī esošo epidemioloģisko situāciju. Augstskola un koledža nosaka atbildīgo personu, kura koordinē noteikto prasību ieviešanu un uzraudzību un informē nodarbinātās personas un studējošos par minēto procesu.

1. Augstskolas un koledžas, kas īsteno augstākās izglītības programmas, nodrošina studiju procesu un nodarbinātību attālināti. Izņēmums ir praktiskās un klīniskās mācības profesionālās izglītības programmu apguvē veselības aprūpes un veterinārmedicīnas jomā reglamentētajās profesijās un specialitātēs, tai skaitā rezidentūrā. Augstskolas, kas īsteno programmas veselības aprūpē un veterinārmedicīnā var izvēlēties praktisko nodarbību studiju formu **– klātienē vai attālināti, izvērtējot, vai praktiskās nodarbības iespējams īstenot attālināti.**
2. Klātienē ar Covid-19 sertifikātu par vakcināciju vai pārslimošanu var strādāt tikai izņēmuma gadījumā augstskolas personāls, kas nodrošina kritiski svarīgas funkcijas un nepārtrauktību un nevar to veikt attālināti savā dzīvesvietā. Šos darbiniekus apstiprina ar atsevišķu rektora vai direktora rīkojumu.
3. Augstskola un koledža **pielāgo iekšējos noteikumus un drošības protokolus** atbilstoši iepriekš minētajam Ministru kabineta rīkojumam un informē par to personālu un studējošos.
4. Augstskolu kā zinātnisko institūciju (tostarp augstskolu dibinātajos zinātniskajos institūtos un struktūrvienībās) **nodarbinātie strādā attālināti**, izņemot gadījumos, kad klātienes darbs nepieciešams, lai nodrošinātu zinātnisko institūciju darbības nepārtrauktību, saglabātu infrastruktūru, dzīvās dabas resursus un izpildītu saistības projektos atbilstoši MK rīkojuma 5.49.41.punktā noteiktajiem gadījumiem. Šo darbinieku sarakstu apstiprina ar institūcijas vadītāja rīkojumu.
5. Darbā klātienē stingri jāievēro princips, kas nosaka, ka klātienē darbā uzturas iespējami minimālo laika periodu. Iespēju robežās **netiek pieļauts nodarbināto sociālais kontakts**.
6. Visi darbinieki un studenti, **kas strādā vai studē klātienē (tikai tajos gadījumos, kur to pieļauj normatīvie akti un drošības protokoli)**, katru dienu ierodoties darbā apliecina, ka tiem nav infekcijas slimības pazīmju un nav bijuši kontaktā ar inficētām personām. Lai mazinātu Covid-19 izplatības riskus, darba devējs var organizēt visu klātienē strādājošo darbinieku Covid-19 testēšanu. Šādā gadījumā Covid-19 testēšanas izmaksas sedz no darba devēja līdzekļiem.
7. Ja klātienē strādājošai vai studējošai personai tiek noteikts kontaktpersonas statuss**, ir jāievēro mājas karantīna** atbilstoši SPKC norādījumiem (atrodami: <https://www.spkc.gov.lv/lv/majas-karantina-kontaktpersonam>), tas attiecas arī uz vakcinētām/pārslimojušām personām.
8. Ja darbinieks pārvietojas uz vai no darba vietas laika posmā no plkst. 20.00 līdz 5.00, tad **darbiniekam ir jābūt apliecinājumam**, kurā viņš norāda vārdu, uzvārdu; personas kodu; dzīvesvietas adresi; dzīvesvietas vai uzturēšanās vietas atstāšanas iemeslu un laiku; darbavietas nosaukumu, adresi un darba devēja vai tās nozīmētas kontaktpersonas tālruņa numuru; kontaktpersonai jābūt sasniedzamai visu diennakti (apliecinājuma forma atrodama: <https://www.vp.gov.lv/lv/pasapliecinajums-un-parvietosanas-ierobezojumi>)
9. Augstskolas un koledžas **nesniedz pakalpojumus** (izziņu sniegšanu, bibliotēkas pakalpojumus, u.tml.) klātienē. Bibliotēka var izvērtēt nepieciešamību un iespēju nodrošināt bezkontakta grāmatu apmaiņas pakalpojumu ārpus bibliotēkas telpām (plašāka informācija atrodama Kultūras ministrijas veidotajās rekomendācijās: <https://www.km.gov.lv/lv/biblioteku-darbs>)
10. Augstskola un koledža, jo īpaši ārkārtējās situācijas laikā, **skaidro studējošiem nepieciešamību samazināt sociālos kontaktus arī ārpus studiju procesa,** nepiedaloties publiskajos pasākumos un izvairoties no vietām, kur notiek cilvēku pulcēšanās.
11. Ārvalstu studenti vakcinācijas sertifikāta iegūšanas vai atzīšanas periodā līdz 60 dienām kopš ierašanās Latvijā var atrasties augstskolas vai koledžas dienesta viesnīcā ar testēšanas sertifikātu, apliecinot to ar atbilstošu Covid-19 sertifikātu par negatīvu testu, kas iegūts pēdējo 72 stundu laikā, **ja dienesta viesnīcas iedzīvotāju plūsmas nepārklājas,** ir permanenti fiziski nodalītas bez iespējas sajaukties un tiek nodrošināta to darbības atsevišķa uzraudzība.
12. Augstskolu un koledžu dienesta viesnīcās vidējās izglītības programmu izglītojamie bez vakcinācijas vai pārslimošanas sertifikāta, bet ar negatīva testa apliecinājumu atbilstoši SPKC algoritmam, var uzturēties atbilstoši vidējās izglītības regulējumam, **ja dienesta viesnīcas augstākās izglītības studējošo un vidējās izglītības izglītojamo plūsmas nepārklājas,** ir permanenti fiziski nodalītas bez iespējas sajaukties un tiek nodrošināta to darbības atsevišķa uzraudzība.
13. Dienesta viesnīcas iedzīvotājiem mājsēdes laikā dienesta viesnīca uzskatāma par **studējošā dzīves vietu, ja tā ir studējošā faktiskā (pamata) dzīvesvieta.**

Jautājumu gadījumā var vērsties pie Lienes Levada (liene.levada@izm.gov.lv)